REGULAMENTUL (CE) NR. 391/2007 AL COMISIEI
din 11 aprilie 2007
de stabilire a unor reguli detaliate pentru punerea în aplicare a Regulamentului (CE) nr. 861/2006 al Consiliului în ceea ce privește cheltuielile suportate de statele membre în punerea în aplicare a sistemelor de monitorizare și control privind politica comună în domeniul pescuitului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 861/2006 al Consiliului din 22 mai 2006 de stabilire a măsurilor financiare comunitare privind punerea în aplicare a politicii comune în domeniul pescuitului și în domeniul dreptului mării (1), în special articolul 31,
întrucât:
(1)
Comunitatea finanțează, din 1990, acțiunile statelor membre în materie de control și punere în aplicare a măsurilor în domeniul pescuitului, în conformitate cu obiectivele stabilite prin Regulamentul (CE) nr. 2371/2002 al Consiliului (2).
(2)
Va fi dificilă realizarea unor îmbunătățiri în vederea obținerii unui sistem de control eficient pe tot cuprinsul Comunității fără acordarea unor stimulente, în special atunci când noi tehnologii trebuie testate și introduse, dacă este cazul.
(3)
S-a dovedit pe baza experienței acumulate că resursele statelor membre sunt încă necorespunzătoare pentru a-și putea îndeplini obligațiile în conformitate cu Regulamentul (CE) nr. 2371/2002. Se solicită, în special, ajutorul comunitar pentru a asista statele membre în vederea depășirii diferențelor existente în capacitățile lor de supraveghere și control al activităților de pescuit.
(4)
Regulamentul (CE) nr. 861/2006 prevede, printre altele, măsuri financiare comunitare privind cheltuielile care au drept obiect controlul, inspecția și supravegherea activităților de pescuit în perioada 2007-2013.
(5)
Articolul 8 litera (a) din Regulamentul (CE) nr. 861/2006 prevede o serie de acțiuni întreprinse de statele membre în materie de control și punere în aplicare a măsurilor în domeniul pescuitului, care trebuie considerate eligibile pentru a primi asistență financiară comunitară.
(6)
În vederea principiului bunei gestiuni financiare, statele membre trebuie să posede indicații clare cu privire la regulile care trebuie urmate pentru a putea beneficia de asistența financiară comunitară atunci când efectuează cheltuieli în materie de control și punere în aplicare a măsurilor în domeniul pescuitului.
(7)
Este necesar să se asigure că fondurile comunitare disponibile pentru astfel de acțiuni sunt alocate în mod eficient în vederea reducerii punctelor slabe identificate, astfel încât controalele să fie realizate la standarde ridicate.
(8)
Statele membre trebuie să întocmească anual și pe toată durata perioadei 2007-2013 evaluări ale programelor și impactului cheltuielilor efectuate în domeniul controlului, al inspecției și al supravegherii.
(9)
În vederea simplificării procedurilor, cu începere de la 1 ianuarie 2007, cererile de rambursare privind cheltuielile aprobate în temeiul Deciziilor 95/527/CE (3), 2001/431/CE (4) și 2004/465/CE (5) ale Consiliului trebuie prezentate în conformitate cu anexele VI și VII la prezentul regulament.
(10)
Măsurile prevăzute în prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Obiectul
Prezentul regulament stabilește reguli detaliate pentru punerea în aplicare a Regulamentului (CE) nr. 861/2006 privind contribuția financiară comunitară pentru cheltuielile efectuate de statele membre în punerea în aplicare a sistemelor de monitorizare și control aplicabile politicii comune în domeniul pescuitului în perioada 2007-2013.
Articolul 2
Definiții
În sensul prezentului regulament, se aplică următoarele definiții:
(a)
„programul anual de control al pescuitului” este un program anual elaborat de un stat membru în conformitate cu articolul 20 din Regulamentul (CE) nr. 861/2006;
(b)
„angajamentul bugetar” reprezintă operațiunea de rezervare a alocărilor necesare pentru acoperirea unor plăți ulterioare pentru a îndeplini un angajament juridic;
(c)
„angajamentul juridic” reprezintă acțiunea prin care autoritatea de autorizare dintr-un stat membru își însușește sau își stabilește o obligație care duce la o obligație de plată.
Articolul 3
Programele de control anuale în domeniul pescuitului
(1) Statele membre care doresc să primească o contribuție financiară pentru cheltuielile efectuate în conformitate cu articolul 8 litera (a) din Regulamentul (CE) nr. 861/2006 trebuie să prezinte Comisiei, până cel târziu la data de 31 ianuarie a fiecărui an, un program de control anual al activităților de pescuit.
(2) Pe lângă informațiile solicitate la articolul 20 din Regulamentul (CE) nr. 861/2006, statele membre trebuie să precizeze în programul lor de control al activităților de pescuit, pentru fiecare proiect în parte:
(a)
o estimare anuală a cererilor de rambursare;
(b)
măsurile preconizate pentru a face cunoscut publicului faptul că proiectul a primit sprijin financiar din partea Comunității;
(c)
atunci când proiectul privește achiziționarea și modernizarea navelor și a aeronavelor: specificarea tipului de navă sau de aeronavă;
(d)
o descriere a tuturor mijloacelor, aflate la dispoziția administrației, privind monitorizarea și controlul activităților de pescuit, realizată în conformitate cu anexa I.
(3) Regulile detaliate cu privire la eligibilitatea anumitor acțiuni sunt prezentate în anexele II, III și IV.
Articolul 4
Angajarea cheltuielilor
Statele membre trebuie să își asume angajamente juridice și bugetare pentru acțiuni considerate eligibile de a primi o contribuție financiară în conformitate cu decizia stipulată la articolul 21 din Regulamentul (CE) nr. 861/2006 în termen de 12 luni de la finele anului în care au fost înștiințate cu privire la această decizie.
Articolul 5
Cheltuieli eligibile
Pentru a fi eligibile în vederea rambursării, cheltuielile trebuie:
(a)
să fie prevăzute în programul de control al activităților de pescuit; și
(b)
să se refere la oricare dintre acțiunile prevăzute la articolul 8 litera (a) din Regulamentul (CE) nr. 861/2006;
(c)
să vizeze proiecte ce presupun costuri mai mari de 40 000 EUR, fără TVA, cu excepția cazului în care proiectul vizează o acțiune prevăzută la articolul 8 litera (a) punctul (ii) sau (v) din Regulamentul (CE) nr. 861/2006 sau dacă se justifică în mod corespunzător;
(d)
să derive din angajamente juridice și bugetare luate de statele membre în conformitate cu articolul 4 din prezentul regulament;
(e)
să vizeze proiecte puse în aplicare în conformitate cu articolul 8 din prezentul regulament;
(f)
să respecte reguli comunitare specifice, atunci când acestea sunt aplicabile.
Articolul 6
Cheltuieli eligibile legate de anumite acțiuni
(1) Cheltuielile efectuate privind noile tehnologii de control sunt eligibile în măsura în care sunt conforme cu anexa II și sunt folosite pentru monitorizarea și controlul activităților de pescuit, în conformitate cu declarațiile statului membru în cauză.
(2) Cheltuielile efectuate privind achiziționarea și modernizarea aeronavelor și a vaselor sunt eligibile în măsura în care sunt conforme cu anexa III și sunt folosite pentru monitorizarea și controlul activităților de pescuit, în conformitate cu declarațiile statului membru în cauză, pentru cel puțin 25 % din activitatea acestuia.
(3) Cheltuielile efectuate pentru programele de formare și de schimb, precum și pentru seminarii și suporturi informaționale sunt eligibile în măsura în care sunt conforme cu anexa IV. Astfel de cheltuieli pot cuprinde, inter alia:
(a)
metodologia de supraveghere a activităților de pescuit;
(b)
legislația comunitară de reglementare a politicii comune în domeniul pescuitului și, în special, privind controlul;
(c)
utilizarea tehnicilor de control în domeniul pescuitului;
(d)
punerea în aplicare de către statele membre a sistemului de control aplicabil, în conformitate cu regulile politicii comune în domeniul pescuitului.
Articolul 7
Cheltuieli neeligibile
(1) Cheltuielile nu sunt eligibile dacă au fost efectuate înainte de data de 1 ianuarie a anului în care programul de control anual al activităților de pescuit este prezentat Comisiei.
(2) Taxa pe valoarea adăugată (TVA) nu este eligibilă pentru rambursare.
(3) O listă indicativă de cheltuieli neeligibile este prezentată în anexa V.
Articolul 8
Punerea în aplicare a proiectelor
(1) Proiectele trebuie începute și terminate în conformitate cu planificarea stabilită în programul de control anual al activităților de pescuit.
(2) Planificarea trebuie să specifice data estimată pentru începerea și terminarea proiectelor.
Articolul 9
Nepunerea în aplicare și întârzierea proiectelor
Atunci când un stat membru decide să nu pună în aplicare în totalitate sau doar parțial proiectele pentru care s-a acordat o contribuție financiară sau apare o întârziere, acesta trebuie să informeze în scris imediat Comisia, precizând:
(a)
implicațiile privind programul său de control anual al activităților de pescuit, inclusiv cele de natură financiară;
(b)
cauzele întârzierii sau ale nepunerii în aplicare;
(c)
noul termen estimat pentru punerea în aplicare.
Articolul 10
Avans
(1) La cererea motivată a statului membru, Comisia poate acorda un avans pentru fiecare proiect în valoare de până la 50 % din contribuția financiară stipulată în decizia prevăzută la articolul 21 din Regulamentul (CE) nr. 861/2006. Valoarea avansului va fi dedusă din fiecare plată interimară, precum și din plata finală a contribuției financiare acordate statului membru în cauză pentru proiectul respectiv.
(2) Cererea statului membru trebuie să fie însoțită de o copie legalizată a contractului dintre administrația respectivă și furnizor.
(3) Dacă autoritatea competentă a statului membru nu își ia niciun angajament juridic pe durata perioadei stabilite la articolul 4 din prezentul regulament, orice avans oferit trebuie să fie rambursat imediat.
Articolul 11
Cereri de rambursare
(1) Statele membre trebuie să trimită Comisiei cererile de rambursare în termen de nouă luni de la data la care a fost efectuată cheltuiala în cauză.
(2) Cererile de rambursare trebuie să includă elementele menționate în anexa VI și trebuie întocmite în conformitate cu formularul prezentat în anexa VII.
(3) Când se trimit cereri de rambursare, statele membre trebuie să verifice și să certifice faptul că cheltuielile au fost efectuate în conformitate cu condițiile stabilite în Regulamentul (CE) nr. 861/2006, în prezentul regulament și în decizia prevăzută la articolul 21 din Regulamentul (CE) nr. 861/2006, precum și în conformitate cu legislația comunitară privind adjudecarea contractelor de achiziții publice. Cererea trebuie să includă o declarație privind acuratețea și veridicitatea înregistrărilor contabile trimise, în conformitate cu formularul prevăzut la anexa VII.
(4) Cererile privind o valoare mai mică de 20 000 EUR nu vor fi procesate decât dacă sunt justificate în mod corespunzător. Cererile pot fi grupate.
(5) Cererile pentru proiecte care nu au fost încheiate în conformitate cu planificarea prevăzută la articolul 8 din prezentul regulament pot fi acceptate numai dacă întârzierea este justificată în mod corespunzător. Atunci când astfel de cereri nu sunt acceptate, alocările comunitare trebuie să fie retrase.
(6) În cazul în care Comisia consideră că cererea nu respectă condițiile stabilite în Regulamentul (CE) nr. 861/2006, în prezentul regulament, în decizia prevăzută la articolul 21 din Regulamentul (CE) nr. 861/2006 sau în legislația comunitară privind adjudecarea contractelor publice, va solicita statului membru să își prezinte observațiile privind chestiunea respectivă într-o perioadă de timp determinată. Dacă ancheta confirmă nerespectarea celor menționate anterior, Comisia va refuza rambursarea, fie parțială, fie totală a cheltuielii respective, și, dacă este cazul, va solicita rambursarea plăților necuvenite.
Articolul 12
Moneda
(1) Programele de control al activităților de pescuit, cererile de rambursare a cheltuielilor și cererile de plată a avansului trebuie exprimate în euro.
(2) Rambursarea se face în euro pe baza ratei de schimb publicate în seria C a Jurnalului Oficial al Uniunii Europene de la data la care ordinul de plată sau ordinul de recuperare este emis de către serviciul ordonator al Comisiei.
(3) Statele membre care nu participă în cea de-a treia etapă a Uniunii economice și monetare trebuie să specifice rata de schimb folosită.
Articolul 13
Audit și corecții financiare
Statele membre trebuie să furnizeze Comisiei și Curții de Conturi toate informațiile solicitate de către aceste instituții în vederea efectuării auditului și a corecțiilor financiare prevăzute la articolul 28 din Regulamentul (CE) nr. 861/2006.
Articolul 14
Rapoartele statelor membre
(1) Statele membre trebuie să trimită Comisiei informații care să îi faciliteze verificarea modului în care a fost utilizată contribuția financiară și analizarea impactului pe care l-au avut măsurile prevăzute în prezentul regulament asupra activităților de control, inspecție și supraveghere.
(2) De asemenea, statele membre:
(a)
trebuie să trimită Comisiei, până cel târziu la data de 31 martie a fiecărui an, un raport de evaluare intermediară privind programul acestora de control al activităților de pescuit pentru anul precedent, care să includă următoarele:
(i)
proiectele încheiate și coeficientul de realizare a programului de control al activităților de pescuit;
(ii)
o estimare a cererilor de rambursare pentru anul curent și pentru anul următor;
(iii)
impactul proiectelor asupra programelor de control în domeniul pescuitului, prin aplicarea indicatorilor prevăzuți în program;
(iv)
orice modificare adusă programului inițial de control al activităților de pescuit;
(b)
trebuie să trimită Comisiei, până cel târziu la data de 31 martie 2014, un raport de evaluare finală care să includă următoarele:
(i)
proiectele încheiate;
(ii)
costul proiectelor;
(iii)
impactul programelor de control al activităților de pescuit, prin aplicarea indicatorilor prevăzuți în aceste programe;
(iv)
orice modificare adusă programelor inițiale de control al activităților de pescuit;
(v)
impactul contribuției financiare asupra programelor de control al activităților de pescuit pe toată durata perioadei 2007-2013.
Articolul 15
Dispoziții tranzitorii
Cu începere de la 1 ianuarie 2007, cererile de rambursare privind contribuția financiară pentru cheltuielile aprobate în temeiul Deciziilor 95/527/CE, 2001/431/CE și 2004/465/CE trebuie prezentate în conformitate cu anexele VI și VII la prezentul regulament.
Articolul 16
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 aprilie 2007.